Fico, Robert, predseda vlády SR (2016-09-23):
Ďakujem pekne. Vážený pán predseda Národnej rady, vážené dámy a páni, dovoľte mi, aby som ako predseda vlády Slovenskej republiky vystúpil, pretože návrh na vyslovenie nedôvery predsedovi vlády v praxi znamená návrh na vyslovenie nedôvery celej vláde, pretože v prípade pádu premiéra odchádza celá vláda. Chcel by som začať konštatovaním, že som hrdý, že tu máme dnes vládnu koalíciu zloženú z troch politických subjektov, ktoré rešpektujú demokratické pravidlá hry. Som hrdý na to, že sme postavili túto koalíciu na stranách, ktoré tvrdo pracujú na svojich štruktúrach, ktoré sa snažia zakotviť v regionálnych alebo v miestnych samosprávach. Je to obrovský rozdiel oproti tomu, čo vidíme na druhej strane politického spektra. Máme tu politické novotvary založené na internete, máme tu politické strany, ktoré majú štyroch členov a nevieme nič o ich financovaní. (Potlesk.) Preto chcem urobiť všetko pre to, nech už akokoľvek dlho bude trvať moja pozícia alebo pozícia tejto vládnej koalície, aby sme v týchto demokratických tradíciách a pravidlách pokračovali ďalej. Som hrdý na to, dámy a páni, že Slovenská republika je krajina, ktorá v slobode tlače predbehla také krajiny, ako je Nemecko, Veľká Británia, Spojené štáty alebo ostatné štáty vo V4. Aj my sme mali možnosť, dámy a páni, a aj teraz by sme mali možnosť urobiť úpravy, ako sme ich videli v iných krajinách, pokiaľ ide o verejnú televíziu, pokiaľ ide o Ústavný súd alebo iné inštitúcie, ktoré významne potom zľahčujú život vládnej koalícii. Neurobili sme to. Nedotkli sme sa napriek tomu, že sme mali aj sami väčšinu, napriek tomu, že teraz máme pohodlnú väčšinu, nedotkli sme sa demokratických pravidiel hry a  ani sa nedotkneme. Hovorím to preto, aby som skonštatoval, že plne rešpektujeme právo opozície na podanie návrhu na vyslovenie nedôvery či už predsedovi vlády, alebo členovi vlády. To ale neznamená, že sa k takýmto návrhom nebudeme vyjadrovať a nebudeme k nim zaujímať naše jasné postoje. Dovoľte mi, aby som predovšetkým skonštatoval, že táto schôdza Národnej rady je úplne zbytočná. Je zbytočná preto, lebo prichádza niekoľko mesiacov po vzniku novej vlády, vlády, voči ktorej sa v tomto návrhu nepripomína a nevyčíta absolútne nič. Táto schôdza je, samozrejme, bezdôvodná, pretože nepreukázalo sa žiadne porušenie zákona ani v prípadoch, ktoré sa spomínajú v návrhoch na vyslovenie nedôvery, hoci tieto prípady majú dlhodobú minulosť a nemajú nič spoločné s fungovaním terajšej vládnej koalície. To ale nestačí skonštatovať, že táto schôdza je bezdôvodná, nepriniesla absolútne žiadne dôkazy. Nestačí povedať, že je zbytočná, je evidentný jej výsledok a je zorganizovaná pár mesiacov po tom, čo sme začali nové vládne obdobie. Treba dodať aj to, že ju organizujú nedôveryhodní ľudia. Ako máme veriť týmto obvineniam, ja sa, samozrejme, na nich môžem len smiať, pretože tu sa valia obvinenia na dennej báze, že máme 750 mil. s manželkou na účte, hovorím o dolároch, v Belize. Sú tu obvinenia typu, že predkladateľ mal dostať úplatok 20 mil. za rozbitie vlády, potom povedal, že to bol žart. Sú tu obvinenia, keď došiel na Generálnu prokuratúru a tvrdil, že mal človeka, ktorý chce hovoriť o korupcii. Žiadny taký človek jednoducho neexistuje. Teraz bez akéhokoľvek zaváhania sú tu ďalšie a ďalšie lživé obvinenia, bez dôkazov, len tak, pretože je na to konkrétny dôvod a budem hovoriť, prečo tomu tak je. A nejde iba o tohto predkladateľa, pretože ja musím si uvedomovať, že kto všetko vlastne reprezentuje opozíciu. Ďalší politický líder opozície utiekol pred voličmi po parlamentných voľbách, keď sa mu neušla funkcia, a dal prednosť vysokému platu v Štrasburgu a Bruseli pred tým (potlesk), aby zostal tu doma a robil normálnu opozičnú politiku. A nebudem komentovať ďalších lídrov, ktorí podpísali tento návrh na odvolanie. Dámy a páni, tu sú dva elementárne dôvody, prečo opozícia dnes organizuje schôdze podobného typu. Po prvé buduje si permanentnú imunitu. Tu sú vážne podozrenia zo spáchania rôznych trestných činov. A teraz nebudem tu konkrétne ja rozoberať veci, pretože nechcem spadnúť na úroveň pána Matoviča, ktorý bez dôkazov je rovno hneď aj prokurátor, aj sudca. Najradšej by bol aj kat, keby ešte mohol, tak nám tie hlavy tu zotne, hneď priamo tu v Národnej rade. Ja len skonštatujem, že viacerí predstavitelia opozície dnes čelia vážnym podozreniam zo spáchania trestnej činnosti. Ja si nedovolím povedať, že sú zločinci, ukradli, zobrali úplatok, ako to počúvame dnes tu na hodinovej báze. Robia tento cirkus, toto je totiž cirkus, preto, aby si vybudovali permanentnú politickú imunitu a domnievajú sa, že keď nedajbože niekedy Božie mlyny zamelú a tieto vážne podozrenia zo spáchania trestnej činnosti sa potvrdia, budú môcť kričať na celé Slovensko: „Vidíte, to je preto, lebo my sme najčistejší a najspravodlivejší. My sme upozorňovali a ukazovali, že toto sú tí zločinci, a nie my.“ Toto je veľmi nebezpečná hra. Ale my sa jednoducho takouto hrou nenecháme zastrašiť. A potom je tu ešte jeden dôvod, ktorý považujem za najpodstatnejší, prečo sa dnešná schôdza organizuje a koná. Dámy a páni, musíme si to priznať, že sklamanie opozície po parlamentných voľbách bolo obrovské. Už strieľalo šampanské, rezali sa prsty. Vieme, čo tam všetko bolo, nebudem radšej o tom ani hovoriť, rozdávali sa funkcie, dnes dokonca tí, čo tie funkcie akože mali dostať v orgánoch činných v trestnom konaní, kolaborujú a robia veci, ktoré nemajú obdobu. A potom prišlo vytriezvenie, pretože politické strany, ktoré mali zdravý rozum a pochopili, v čom je význam stability, v čom je význam normálnej, silnej vládnej koalície, sa rozhodli a postavili vládnu koalíciu. To sklamanie naďalej pokračuje, ale to sklamanie je o to hlbšie, že si uvedomujú, že neexistuje nejaká alternatívna ponuka voči tomu, čo v programovom vyhlásení vlády vládna koalícia ponúkla slovenskej verejnosti. Tak prišli a naďalej prichádzajú s filozofiou, ktorá sa nazýva politika nenávisti. Z nenávisti jednoducho urobili oficiálny politický program opozície. A prečo tieto schôdze majú teda byť? Vedia, že nie je možné alternovať výsledky hospodárske a sociálne, ktoré dnes vláda donáša alebo dosahuje, nejakými rozumnými protinávrhmi. Tak sa nás snažia stiahnuť za každú cenu do tejto politiky nenávisti. O tomto je, prosím vás, táto schôdza. Viete, čo chcú dnes? Chcú, aby sme večer vyvolali všetci pocit alebo dojem, že sme rozhádaní, tu sa bude valiť špina, špina typu, ktorú predviedol pred chvíľočkou pán poslanec Matovič, aby tá verejnosť večer bola ešte nahnevanejšia, a povedia, veď oni sú všetci úplne rovnakí. Pretože viem si predstaviť, že vyprovokujú, niečo sa povie a práve tieto šteky slovenské médiá, ktoré nezaujíma alternatívny súboj alebo programový súboj, veľmi rady budú prezentovať slovenskej verejnosti. V tomto je podstata dnešnej schôdze. Prosím, nenechajme sa do tejto špiny a do tejto nenávisti naviesť. Urobíme veľkú chybu. Pretože oni už nemajú čo ponúknuť. Viete, to sa málokomu podarí byť v opozícii pomaly 8 rokov a stať sa z neho najnedôveryhodnejší politik na Slovensku (Potlesk.) Ani raz nebol za nič zodpovedný. A uvedomujú si ľudia tohto typu, že už nevedia prekonať tento odpor verejnosti voči nemu. Oni to vedia, čiže vedia, že nás musia stiahnuť k nim, aby sme všetci boli na jednej lodi, aby verejnosť potom povedala, veď je to úplne jedno, oni sú úplne rovnakí. Ale my nie sme. Opakujem ešte raz, nie sme rovnakí a ja dnes v žiadnom prípade neprijmem takto hodenú rukavicu, ako bola hodená. Chcem poďakovať predstaviteľom vládnej koalície za to, že sme, hoci nebola ľahká doba, vytvorili stabilnú zostavu a táto stabilná zostava, a vidíme to v celej Európe, je dnes základným predpokladom toho, aby štát fungoval. Nuž chce mi niekto povedať, že za prvých 6 mesiacov fungovania tejto vládnej koalície nedosahujeme dobré výsledky? Dámy a páni, prečo tu nekričíte o nezamestnanosti? No nemôžete, pretože nezamestnanosť ide prudko dole, sme na 
9 % a všetci dobre vieme, že sme už na hranici. Dnes nám hlásia zamestnávatelia z celého Slovenska, nemáme zamestnancov. A je to čudné, pretože chodíme do regiónov, kde je 18-19-percentná nezamestnanosť. Máme konkrétne ponuky od zamestnávateľov na nekvalifikovanú prácu za 850 eur, a nevedia nájsť 20-30 ľudí v danom okrese, ktorí by nastúpili. Preto neotvárate problém nezamestnanosti, lebo viete, že nemáte čo ponúknuť. Neotvárate tému zamestnanosti. Máme historicky najvyššiu zamestnanosť na Slovensku od roku 1990. Prečo neotvárate otázku hospodárskeho rastu? No neotvárate, pretože Slovensko má jeden z najvyšších hospodárskych rastov. Sme premiantom v eurozóne a sme jedni z najlepších v Európskej únii ako takí. Prečo neotvárate otázku investícií? No nemôžete, no lebo len pred chvíľkou začala výstavba super investície Land Rover Jaguar. A môžem ponúknuť ďalšie, ďalšie argumenty. Prečo neotvárate otázky rastu reálnych miezd? No nemôžte, pretože sme v deflácii. Stále máme 0,5 % defláciu a reálne nám rastú mzdy. A takýchto ukazovateľov je tu strašne veľa. Prečo neútočíte na to, že vláda nerobí nič v regionálnych rozdieloch? No nemôžete, pretože sme urobili v krátkom čase 12 výjazdových rokovaní vlády. Schválili sme v súlade so zákonom 12 konkrétnych, konkrétnych projektov pre jednotlivé okresy, ktoré trpia týmito regionálnymi rozdielmi. Myslím si, že je veľmi falošné neustále nasadzovať vládnej koalícii aj psiu hlavu, pokiaľ ide o boj s netransparentným konaním. Nuž teda treba pripomenúť, že po rozhodnutí, ktoré bolo prijaté Radičovej vládou, a ja ho podporujem, zverejňovanie zmlúv, sme urobili ďalšie významné rozhodnutia. A to si nepamätáme, že sme prijali jeden z najvýznamnejších mechanizmov v boji proti čiernym peniazom, a to je obmedzenie hotovosti? Veď vieme, že je limit pre podnikateľa a je limit pre fyzickú osobu. Nepamätáme sa, že funguje elektronické trhovisko Roberta Kaliňáka, ktoré zarába neuveriteľné peniaze pre tento štát? Nepamätáme si, že bol prijatý zákon o ochrane oznamovateľov trestnej činnosti? A nepamätáme sa na to, to máte takú krátku pamäť, že bol prijatý prvý protischránkový zákon a teraz bol prijatý protischránkový zákon v takej podobe, v akej ho v Európe jednoducho ešte nikto nepozná? Vláda sa oficiálne prihlásila k iniciatíve Rule of Law Americkej obchodnej komory. Sústreďujeme sa na všetky tri aspekty. Tak na demokraciu, na transparentnosť legislatívneho procesu, na boj proti korupcii, samozrejme, aj na lepšiu justíciu. Z tohto pohľadu sa domnievam, že Slovensku sa darí, dámy a páni. Naozaj sa dnes Slovensku darí, ale o tomto vládna koalícia nechce hovoriť, á, opozícia nechce hovoriť, prepáčte, nechce hovoriť, pretože nemá, čo ponúknuť. Nechcem dnes vôbec ísť ďalej a zaťažovať Národnú radu Slovenskej republiky dlhými prejavmi. Rád by som povedal opozícii, že zbytočne vyrušujete vládu v robote, úplne zbytočne. Táto schôdza nemá absolútne žiadnu logiku. A ja navrhujem, dámy a páni, teraz po tom, čo previedol pán poslanec Matovič, nasledovnú vec. Je na vás, či ju prijmete, alebo neprijmete. Žiadny právny predpis nemôže prinútiť ani predsedu vlády, lebo taký právny predpis neexistuje, ani člena vlády a, samozrejme, o vás nehovoriac, lebo ste slobodní ľudia a môžete tu byť a nemusíte tu byť, aby sme sa nechali zatiahnuť do tejto špiny, do tejto politiky nenávisti, pretože to je cielený pokus, opakujem, cielený pokus prekryť dobré výsledky vlády a za každú cenu nás vtiahnuť do toho, do čoho nechceme ísť. Dávam preto návrh veľmi jednoduchý, schôdza je otvorená, bude normálne pokračovať. Nikto nebude a nemôže brániť predstaviteľom opozície, aby predkladali svoje návrhy, aby kritizovali, ale najmä aby nadávali, liali špinu, obviňovali bez akýchkoľvek dôkazov. Na toto opozícia má právo, nech sa páči, robte to. Ale ja navrhujem – bez nás. Ja preto odporúčam, ak prijmete takýto návrh (potlesk), sami vidíte, nemá to význam, nemá to význam. Ja som bol presne presvedčený o charaktere vystúpenia predkladateľa, pretože je evidentné, o čo dnes na tejto schôdzi ide. Jednoducho žiadne dôkazy, žiadne argumenty, špina, nenávisť, vtiahnuť nás všetkých do toho. Moje odporúčanie ste počuli. Ja v tomto okamihu požiadam členov vlády, aby sa nezúčastňovali na tejto špine a nenávisti zo strany opozície. Ak sa k tomu pridáte, páni poslanci, aj vy, budem rád, ale schôdza, samozrejme, pokračuje a môžete ďalej pokračovať v tomto štýle politiky. Ďakujem pekne. (Potlesk.)